Diari Oficial de la Generalitat Valenciana


Sumari del DOGV 6963, del 12-02-2013 (2013/1221)

Notificació del laude emés per la Junta Arbitral de Transports d'Alacant. Expedient número 068/12-A.
----------------------------------------------------------------------------------------------------

### Dades del document

Número de DOGV
:   6963

Data del DOGV
:   12-02-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/1221


Organisme emissor
:   Conselleria d'Infraestructures, Territori i Medi Ambient

Tipus de document
:   Anunci

Notificació del laude emés per la Junta Arbitral de Transports d'Alacant. Expedient número 068/12-A. [2013/1221]  
  
Ramón Escrig Moreno, president de la Junta Arbitral de Transports d'Alacant, manifesta que, d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, fa saber a Comercial Ledols, SL, que s'ha dictat un laude en l'expedient a què es fa referència i atés que no ha sigut possible notificar-lo per parador desconegut, ignorat o per absència, es fa a través d'esta publicació, als efectes legals oportuns. El contingut íntegre del laude és el que s'assenyala a continuació:  
  
«Tribunal. President: Ramón Escrig Moreno. Vocals: Francisco Ortiz Gutiérrez, Miguel García Navarro, que justifica la seua absència. Secretària vocal: Carolina Casal Asensio. Parts: reclamant, Tirolina Spedition GMBH, representada per Francisco José Martínez Marín; reclamat, Comercial Ledols, SL, que no compareix.  
A Alacant, el 25 d'octubre de 2012 a les 10.30 hores, es constituïx la Junta Arbitral de Transports pels membres indicats al marge i amb l'assistència de les parts per a resoldre l'expedient 068/12-A, i es procedix a celebrar la vista oral respecte de la reclamació següent: impagament de ports. Incompareixença del demandat.   
  
Una vegada iniciada la vista oral pel president, es procedix a comprovar la identitat de la part compareixent i la qualitat amb què intervé.   
A la part reclamada li va ser notificada la demanda i la citació a vista per al dia 25 d'octubre de 2012 per mitjà d'un escrit rebut el 22 de setembre de 2012 segons queda acreditat amb l'avís de recepció expedit pel servici de correus i que consta en l'expedient.   
Una vegada concedida la paraula a la reclamant, esta basa la seua reclamació en els següents antecedents de fet:  
1. Es ratifica en tots els motius de la seua demanda i manifesta que, com a conseqüència de les relacions comercials existents entre les parts, la reclamant va realitzar, per compte de la reclamada, un transport internacional des de Guardamar del Segura (Espanya) fins a Langenhagen (Alemanya), tal com queda exposat en la demanda i consta en la factura que hi adjunta. A continuació es va presentar al cobrament, en el moment del venciment respectiu, la factura número 7517006012, de 16 de setembre de 2011, per l'import de 1.954,75 euros.  
Després de realitzades diverses gestions de cobrament sense aconseguir-ho, és per això que s'interposa esta demanda, amb la sol·licitud que, una vegada que siga reconegut el seu dret, es condemne la reclamada a pagar la quantitat de 1.954,75 euros més els interessos produïts i que s'estimen fins a la data de 25 d'octubre de 2012 en 148,53 euros, cosa que fa un total de reclamació en data de hui de 2.103,28 euros.  
S'apliquen els següents fonaments jurídics:  
1. Quant a la competència territorial, referida als transports realitzats, diu l'article 31.1 del CMR: Per a tots els litigis que puga comportar el transport regulat per este conveni, el demandant podrà triar, fora de les jurisdiccions dels països contractants, designades de comú acord per les parts del contracte, les jurisdiccions del país en el territori del qual: a) El demandat té la seua residència habitual, el seu domicili principal o sucursal d'agència per mitjà de la qual ha sigut conclòs el contracte de transport, i b) Està situat el lloc en què el transportista es va fer càrrec de la mercaderia o el lloc designat per a lliurar-la; i només es podran triar estes jurisdiccions. En este mateix sentit assenyala la competència territorial de la Junta Arbitral en els articles 6 i 7.2 del Reglament de la LOTT (RD 1211/1990), referida al transport nacional.   
  
2. La submissió, ja que la contractació es realitza entre dos empreses ubicades a Espanya, està determinada d'acord amb l'article 38 de la Llei 16/1987, de 30 de juliol, d'Ordenació dels Transports Terrestres, d'acord amb la redacció que en fa l'article 162 de la Llei 13/1996, de 30 de desembre, de mesures fiscals, administratives i d'orde social, que modifica la Llei 16/1987, de 30 de juliol, d'Ordenació dels Transports Terrestres: «es presumirà que hi ha l'acord esmentat de sotmetiment a l'arbitratge de les juntes sempre que la quantia de la controvèrsia no excedisca de 6.000,00 euros i cap de les parts intervinents en el contracte n'haja manifestat expressament a l'altra la voluntat en contra abans del moment en què s'inicie o s'hauria d'haver iniciat la realització del servici o activitat contractat».  
  
No consta en la documentació probatòria aportada que s'haja fet cap manifestació en el sentit d'excepció de la presumpció assenyalada, motiu que induïx la Junta Arbitral a aplicar la submissió de l'article 38, ja que si volia pactar per a estos transports una submissió expressa diferent ho havia d'haver manifestat així en el moment anterior a l'execució del transport.  
3. La normativa nacional està complementada, quant als transports de caràcter internacional, pel Conveni de 19 de maig de 1956, al qual es va adherir Espanya per l'instrument de 12 de setembre de 1973 (M. d'Assumptes Exteriors, BOE de 7 de maig de 1974 núm. 109). Contracte de transport internacional de mercaderies per carretera (CMR), modificat pel Protocol de 5 de juliol de 1978, al qual es va adherir Espanya per l'instrument de 23 de setembre de 1982 (Direcció de l'Estat) publicat en el BOE de 18 de desembre de 1982 número 203, que establix per a qüestions de competència allò que s'ha regulat en l'article 31.1.a. No obstant això i atés que el CMR no constituïx una regulació completa i sistemàtica dels transports de mercaderies per carretera, les seues llacunes han de completar-se acudint a les normes materials internes dels estats; per això supletòriament seran aplicables, si pertoca, el Codi de Comerç, la LOTT i el seu reglament i totes altres normes de procediment aplicables de manera general.  
En este cas es dóna la circumstància que la contractació és realitzada per empreses que tenen la seua residència o establiment a Espanya, lloc en què es produïx la contractació per més que posteriorment la càrrega o descàrrega es produïsca en un país diferent.  
4. De les manifestacions realitzades en la vista es deduïx que, efectivament, els ports que són reclamats en esta demanda, la factura dels quals hi consta adjunta, van ser realitzats, cosa que determina el dret a cobrar-los per part de la reclamant.  
Per tot això, una vegada valorades les declaracions manifestades en la vista i la resta de documents que consten en l'expedient, després de les consideracions oportunes, la Junta, per unanimitat dels seus membres, dicta el laude següent:  
Estimar la demanda interposada per Tirolina Spedition GMBH, representada per Francisco José Martínez Marín, contra Comercial Ledols, SL, ja que dels fets relatats, documents probatoris i declaracions efectuades s'establix que, com que s'ha realitzat el transport reclamat dins de les condicions contractuals convingudes, cal pagar-ne l'import.   
  
Per tot això Comercial Ledols, SL, ha de pagar a Tirolina Spedition GMBH la quantitat de mil nou-cents cinquanta-quatre euros i setanta-cinc cèntims (1.954,75 euros), més els interessos legals produïts i que es calculen en data de hui en 148,53 euros, cosa que suposa un total que cal pagar de dos mil cent tres euros i vint-i-huit cèntims (2.103,28 euros).  
Contra este laude es pot exercir l'acció d'anul·lació davant del Tribunal Superior de Justícia de la Comunitat Valenciana, en el termini dels dos mesos següents al dia que es notifique, d'acord amb el que disposen els articles 40 a 43, ambdós inclosos, de la Llei 60/2003, de 23 de desembre, d'Arbitratge.  
Amb independència del que s'ha dit adés, dins dels deu dies següents al de la notificació del laude se'n podrà sol·licitar a esta Junta Arbitral la correcció, aclariment o complementació, d'acord amb l'article 39 de la llei d'arbitratge esmentada.  
Després d'haver transcorregut vint dies des que es notifique este laude a les parts, se'n podrà instar l'execució forçosa, davant del Jutjat de Primera Instància d'Alacant, de conformitat amb el que establixen els articles 44 i 45 de la Llei 60/2003, de 23 de desembre, d'Arbitratge, i 548 de la Llei 1/2000, de 7 de gener, d'Enjudiciament Civil».  
  
Els terminis esmentats de recursos inclosos en el laude transcrit seran computables a partir de l'endemà de la publicació d'este edicte en el Diari Oficial de la Comunitat Valenciana.  
  
Alacant, 30 de gener de 2013.- El president de la Junta Arbitral de Transports d'Alacant: Ramón Escrig Moreno.